
Koha-aadresside määramine
(Haruraudtee R1 ja Haruraudtee R2)
1. Asjaolud ja menetluse käik
Ruumiandmete seaduse kohaselt peab koha-aadress tagama objekti leidmise geograafilises ruumis, olema minimaalselt vajaliku pikkusega, vastama kultuuritavadele ja keelenõuetele ning olema kooskõlas aadressiandmete süsteemiga.

Kui ühte liikluspinda teenindab mitu katastriüksust, siis lisatakse erinevatele lõikudele erilisandid.
Liikluspinda teenindavad maaüksused lähiaadressiga Kreenholmi haruraudtee (katastritunnus 51105:002:0009) ja Haruraudtee 212a (katastritunnus 51106:001:0096) ei vasta Aadressiandmete süsteemi nõuetele.
Tulenevalt eelöeldust viib Narva Linnavalitsus läbi koha-aadresside korrastamise menetluse, millega liikluspindade aadressid ühtlustatakse ja viiakse sarnasele kujule.

Asjassepuutuvate kinnistute omanikke teavitati e-posti teel (18.06.2015 e-kiri). Kirjas nimetatud tähtajaks esitas planeeritava aadressi Haruraudtee R1 kohta oma arvamuse Narva Gate OÜ, kes oli uue nimetusega nõus. Teise kinnistu omanik, Packdale Logistic OÜ arvamusi ja vastuväiteid määratud tähtajaks ei esitanud. 
2. Õiguslikud alused
2.1 Ruumiandmete seaduse § 54 lõike 1 kohaselt on on koha-aadressi määrajaks kohalik omavalitsus ja § 55 lõike 1 kohaselt teeb aadressitoimingud ning asjakohased otsused koha-aadressi määraja omal algatusel;

2.2 Narva Linnavolikogu 20.03.2014 määruse nr 8 „Ruumiandmete seadusest tulenevate ülesannete delegeerimine“ alusel delegeeritakse Narva Linnavalitsusele ruumiandmete seaduse § 54 lõike 1, § 55 lõigete 1 ja 4 ning § 61 lõike 1 punktis 4 kohaliku omavalitsuse ja kohaliku omavalitsuse üksuse pädevusse antud küsimuste lahendamine ja otsustamine.
3. Otsus
Määrata maakatastris registreeritud katastriüksustele koha-aadressid alljärgnevalt:

3.1
Kreenholmi Haruraudtee katastriüksusele, katastritunnusega 51105:002:0009, koha-aadressiks Haruraudtee R1;
3.2
Haruraudtee 212a katastriüksusele, katastritunnusega 51106:001:0196, koha-aadressiks Haruraudtee R2.
4. Rakendussätted
4.1 Korraldus jõustub teatavakstegemisest.
4.2 Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebus Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

